### מדריך למורה

### מסכת ברכות פרק ט משנה ב

# ברכות הראייה וברכות על בשורות טובות ושמעות רעות

**משך ההוראה**: שיעור אחד – שיעור וחצי.

נוסח המשנה

## עַל הַזִּיקִין, וְעַל הַזְּוָעוֹת, וְעַל הַבְּרָקִים, וְעַל הָרְעָמִים, וְעַל הָרוּחוֹת –

## אוֹמֵר: "בָּרוּךְ שֶׁכֹּחוֹ וּגְבוּרָתוֹ מָלֵא עוֹלָם".

## עַל הֶהָרִים, וְעַל הַגְּבָעוֹת, וְעַל הַיַּמִּים, וְעַל הַנְּהָרוֹת, וְעַל הַמִּדְבָּרוֹת -

## אוֹמֵר: "בָּרוּךְ עוֹשֶׂה מַעֲשֵׂה בְרֵאשִׁית".

## רַבִּי יְהוּדָה אוֹמֵר: הָרוֹאֶה אֶת הַיָּם הַגָּדוֹל -

## אוֹמֵר: "בָּרוּךְ הָעוֹשֶׂה הַיָּם הַגָּדוֹל" - בִּזְמַן שֶׁרוֹאֶה אֹתוֹ לִפְרָקִים.

## עַל הַגְּשָׁמִים, וְעַל הַבְּשׂוֹרוֹת הַטּוֹבוֹת -

## אוֹמֵר: "בָּרוּךְ הַטּוֹב וְהַמֵּטִיב".

## וְעַל שְׁמוּעוֹת רָעוֹת –

## אוֹמֵר: "בָּרוּךְ דַּיַּן הָאֱמֶת".

מבנה:

1. זיהוי חלקי המשנה – רישא, מציעתא וסיפא.
2. זיהוי הביטוי החוזר על עצמו במשנה – אומר: ברוך..

(לא ביקשנו מהתלמידים לזהות את האומר ואת העבודה שיש מחלוקת במשנה, מפני שלדעת רבים אין כאן מחלוקת, ויש להבחין בין ימים רגילים (כנרת, ים המלח, ים התיכון)- שעליהם לכל הדעות מברכים עושה מעשה בראשית לבין הים הגדול – האויקנוס, שעליו מברכים ברוך העושה את הים הגדול. להלכה נחלקו הפוסקים בדבר זיהוי הימים, ויש שכתבו הסברים אחרים מזה שהלכנו בו, ואכמ"ל,)

תוכן

רישא:

הרישא עוסקת בתופעות טבע שאינן קבועות במקומן אלא מתרחשות בכל פעם במקום אחר, ומברכים עליהן "שכוחו ובגורתו מלא עולם" – כלומר- כוחו של ה' נמצא בכל מקום בעולם. (זיקין – מטאורים, כוכב נופל, זועות – רוחות יוצאות דופן)

מציעתא:

1. הברכות שמברכים על תופעות טבע שקבועות במקומן. הרים הגבוהים מסביבתם באופן יוצא דופן (דוגמא: התבור), רכסי הרים מרשימים (למשל: צוק העתקים במדבר יהודה), הכנרת, ים המלח ולחלק מהדעות הים התיכון, נהרות ומדברות – מברכים: "עושה מעשה בראשית".

ייתכן מאוד שהתלמידים ישאלו על ברכת הבקרים, שלמעשה נהוג לברך עליהם עושה מעשה בראשית אף על פי שהם לא קבועים במקומם, ובניגוד למה שכתוב במשנה! האם כולם טועים? תשובה: לא. בגמרא הסבירו שעל דברים שלא קבועים במקומם ניתן גם לברך עושה מעשה בראשית, ולכן כאשר שומעים רעם ורואים ברק מברכים שתי ברכות, כדי להדגיש שבירכנו בנפרד על הרעם ובנפרד על הברק. יעוין בפירוש הרב קהתי ובספרי ההלכה.

1. לדעת רבי יהודה אם אדם רואה את הים הגדול לאחר שלא ראה אותו 30 יום מברך – שעשה את הים הגדול. בחוברת הלכנו כאמור לפי הדעה שמדובר האוקינוס, ואם כן אין מחלוקת בין תנא קמא לרבי יהודה שדיברו על דברים שונים, לכן לא העמדנו בחוברת את הדברים בצורת מחלוקת.

סיפא:

הסיפא עוסקת בשתי ברכות מנוגדות:

1. ברכה על אירועים משמחים – זכייה בסכום כסף גדול, ירידת גשמים לאחר פרק עצירתם (רק לחקלאי, שאר הציבור מברך "מודים אנחנו לפניך... על כל טיפה וטיפה וכו' – לדעתנו אין צורך להיכנס לזה)
2. ברכת דיין האמת על שמועה רעה, למשל על פטירת קרוב משפחה מדרגה ראשונה.

משמעות

יעל: אנחנו מוקפים כל הזמן בברכות!

חגי: הברכות מזכירות לנו כל פעם מחדש מי ברא את העולם ומנהיג אותו.

יעל: בברכות אנחנו משבחים את הקב"ה על הכול, לומדים לומר תודה ולהעריך!

סַפְּרו לנו על פעם מיוחדת שבה בירכתם את אחת מהברכות שנזכרו במשנה.

מושגי תוכן

**"שכֹּחו וגבורתו מלא עולם"**

כאשר מתרחשת תופעת טבע כזו **שֶׁמִּתְרַחֶשֶׁת בכל פעם במקום אחר בעולם** (כמו רעידת אדמה, רעמים חזקים או רוחות חזקות באופן יוצא דופן), מברכים: "ברוך אתה ה' א-להינו מלך העולם שכֹּחו וגבורתו מלא עולם".

תופעת טבע שאינה קבועה במקומה "שכֹּחו וגבורתו מלא עולם"

**"עושה מעשה בראשית"**

כאשר רואים תופעת טבע מיוחדת **שקבועה בִּמקומָהּ** (כמו הר גבוה ויוצא דופן, נהר גדול, שכמובן אינם זזים לעולם ממקומם) מברכים: "ברוך אתה ה' א-להינו מלך העולם עושה מעשה בראשית".

תופעת טבע שקבועה במקומה "עושה מעשה בראשית"